คลังสั่งเก็บภาษีสุราเพิ่ม
รมช.คลัง สั่งกรมสรรพสามิตเก็บภาษีเหล้าขาว และเหล้าผสม เพื่อลดการดื่มให้น้อยลง
29 มี.ค. 2554

รมช.คลัง สั่งกรมสรรพสามิตเก็บภาษีเหล้าขาว และเหล้าผสม เพื่อลดการดื่มให้น้อยลง
นายมั่น พัธโนทัย รมช.คลัง กล่าวว่า ปัจจุบันการจัดเก็บภาษีสุราขาวและสุราผสมยังไม่เต็มเพดาน ดังนั้นเพื่อเป็นการสนับสนุนนโยบายการลดการบริโภคสุรากลั่นของทั้ง 2 ประเภท จึงเห็นควรให้มีการเสนอการปรับอัตราภาษีให้สูงขึ้น เพื่อลดการบริโภคสุราดังกล่าวลง ประกอบกับสุราทั้ง 2 ประเภทยังมิได้มีการปรับอัตราภาษีมาในระยะหนึ่งแล้วโดยมีการปรับอัตราภาษีครั้งล่าสุดเมื่อเดือนพ.ค. 2552
“เมื่อดูจากข้อมูลต่างๆ ข้างต้นแล้ว ผมได้มอบหมายให้กรมสรรพสามิตไปศึกษาแนวทางการปรับอัตราภาษีดังกล่าว เพื่อให้เกิดความเหมาะสมและเป็นธรรมกับอุตสาหกรรมสุราทั้งระบบต่อไป” รมช.คลัง กล่าว
รมช.คลัง กล่าวว่าในช่วงระยะเวลาที่ผ่านมากรมสรรพสามิตได้จัดเก็บภาษีสุราขาวและสุราผสม ซึ่งมีแนวโน้มเพิ่มขึ้นมาโดยตลอด เห็นได้จากผลจากการจัดเก็บภาษีในปีงบประมาณ 2553 เก็บภาษีสุราขาวได้ 1.43 หมื่นล้านบาท เพิ่มจากปีก่อนหน้า 3.45% และสุราผสม มีรายได้ทั้งสิ้นประมาณ 1.47 หมื่นล้านบาท เพิ่มจากปีก่อนหน้่า 35.15%
ปัจจุบันเพดานอัตราภาษีสุราขาวและสุราผสมอยู่ที่ 50% ตามมูลค่า และ 400 บาท ตามปริมาณ (บาทต่อลิตรแห่งแอลกอฮอล์บริสุทธิ์) โดยสุราขาวจัดเก็บอยู่ที่ 50% ตามมูลค่า และ 120 บาท ตามปริมาณ และสุราผสมเก็บอยู่ที่ 50% ตามมูลค่า และ 300 บาท ตามปริมาณ